VEGA præsenterer

**Yves Tumor – genrevridende fusioner i VEGA**

*Den 24. maj banker Yves Tumor sine fascinerende fusioner af rock, electronica og noise afsted i Lille VEGA.*

Yves Tumor udgav i september sidste år singlen, ”Applaud”, der sender lytteren på en forunderlig rejse ind i et mangefacetteret, musikalsk univers. Det består blandt andet af reallyde, tonstunge trommer og recitationer af fransk lyrik. Singlen er blevet til i samarbejde med New Orleans-kunstneren Hirakish og produceren Napolian. Det er første udspil siden det anmelderroste album *Safe in The Hands of Love* fra 2018.

*Safe in The Hands of Love* tager et blødere og mere poppet udgangspunkt end de tre tidligere albumudgivelser, men er endnu en gang en mesterlig tour de force i fremmedgørende lydkollager af ekspressive riffs og beats. I infernoet implementerer den alsidige producer poppede hooks og gimmicks, der forener aggressivitet med melodisk elegance.

Bag kunstnernavnet Yves Tumor gemmer sig den amerikanske producer Sean Bowie. Multiinstrumentalisten har siden 2015, hvor debutalbummet *When Man Fails You* udkom, leveret genrevridende støjeksperimenter, der favner både ambient, R&B, pop og rock.

Mysticismen og surrealismen hersker både i musikken, og når Yves Tumor med maske samt body paint sender soniske energiudladninger afsted oppe fra scenen. Da produceren sidste år spillede på Roskilde Festival, skrev Soundvenue meget rammende:

*”Den amerikanske heksedoktor inden for eksperimenterende, elektroakustisk musik, Yves Tumor, leverede fredag aften en af sine intense, soniske seancer på Gloria-scenen. Her fremmanede han de hidsige lyddæmoner, der hjemsøger hans musik. Og han havde absolut ingen problemer med at påkalde sig den kraft og energi, som de næres ved.”*

**Fakta om koncerten:**

Yves Tumor (US)
Søndag d. 24. maj kl. 20.00
Lille VEGA, Enghavevej 40, 1674 København V
Billetpris: 175 kr. + gebyr
Billetsalget starter i dag via vega.dk og Ticketmaster